Πεποιθήσεις των Μαρτύρων του Ιεχωβά

Οι πεποιθήσεις των Μαρτύρων του Ιεχωβά αφορούν τον τρόπο που αντιλαμβάνονται και ερμηνεύουν την Αγία Γραφή, την οποία θεωρούν ως τον μοναδικό εμπνευσμένο Λόγο του Θεού. Οι πεποιθήσειςΩς πεποίθηση ορίζεται η «ακλόνητη πίστη και σταθερή βεβαιότητα για την πραγματική υπόσταση ή την αλήθεια ενός πράγματος» και «καθετί που πιστεύει ή φρονεί κανείς, φρόνημα, ιδέα, αντίληψη, δοξασία». (Πάπυρος—Μέγα Λεξικό της Ελληνικής Γλώσσας, 2005) αυτές δεν αποτελούν απλώς διανοητική ή φιλολογική προσέγγιση των ζητημάτων αλλά επηρεάζουν ενεργά τον τρόπο ζωής των μελών τους.«Αν θέλουμε να παραμείνουμε στην εύνοια του Ιεχωβά, πρέπει να συνεχίσουμε να αποκτούμε γνώση για αυτόν και να ζούμε σύμφωνα με όσα μαθαίνουμε». (Η Σκοπιά, 15ης Σεπτεμβρίου 2007, σ. 16) «Μ’ αυτόν τον τρόπο, ο Πέτρος [2 Πέτρου 1:3] συνδέει τη θεοσεβή αφοσίωση με την ακριβή γνώση για τον Ιεχωβά. Στην πραγματικότητα, χωρίς ακριβή γνώση είναι αδύνατο να καλλιεργήσουμε θεοσεβή αφοσίωση. Γιατί; Θυμηθείτε ότι η θεοσεβής αφοσίωση εκδηλώνεται προς τον Ιεχωβά προσωπικά και αποδεικνύεται από τον τρόπο με τον οποίο ζούμε τη ζωή μας. Συνεπώς, η ακριβής γνώση για τον Ιεχωβά είναι απαραίτητη, αφού περιλαμβάνει το να τον γνωρίσουμε προσωπικά, στενά, και να εξοικειωθούμε στο πλήρες με τις ιδιότητες και τις οδούς του. Επιπλέον, περιλαμβάνει το να αγωνιζόμαστε να τον μιμηθούμε. (Εφεσίους 5:1) Όσο περισσότερο προοδεύουμε στο να μαθαίνουμε για τον Ιεχωβά και να αντανακλούμε τις οδούς και τις ιδιότητές του στη ζωή μας, τόσο καλύτερα τον γνωρίζουμε. (2 Κορινθίους 3:18· παράβαλε 1 Ιωάννου 2:3‐6.) Αυτό, στη συνέχεια, έχει ως αποτέλεσμα τη βαθύτερη εκτίμηση για τις πολύτιμες ιδιότητες του Ιεχωβά, τη θεοσεβή αφοσίωση σε πληρέστερο βαθμό». (Η Σκοπιά, 1ης Μαρτίου 1990, σ. 13)

Πέρα από τις θεμελιώδεις διδασκαλίες τους, τις οποίες θεωρούν ότι καταγράφονται σαφώς στην Αγία Γραφή, οι Μάρτυρες του Ιεχωβά δεν τηρούν κάποια ρητή δογματική ομολογία πίστης. Αντιλαμβάνονται ότι ενώ η Βίβλος περιέχει την αποκαλυμμένη από τον Θεό αλήθεια, η κατανόηση που έχουν ως προς την αλήθεια είναι προοδευτική και διαρκώς εκλεπτυνόμενη.«Αλλά ο δρόμος των δικαίων είναι σαν το λαμπρό φως που γίνεται όλο και πιο φωτεινό ώσπου να γίνει τέλεια η ημέρα». (Παροιμίες 4:18, ΜΝΚ) «Έχω πολλά ακόμη να σας πω, αλλά δεν μπορείτε να τα αντέξετε προς το παρόν». (Ιωάννης 16:12) «Η Αγία Γραφή είναι το μοναδικό μας πρότυπο και οι διδασκαλίες της το μοναδικό μας δόγμα, και αναγνωρίζοντας τον προοδευτικό χαρακτήρα της εξέλιξης των Γραφικών αληθειών, είμαστε έτοιμοι και προετοιμασμένοι να κάνουμε προσθήκες στο δόγμα (πίστη—πιστεύω) μας ή να το τροποποιήσουμε καθώς αυξάνεται το φως που παίρνουμε από το Πρότυπό μας». (Η Σκοπιά, Απρίλιος 1882, σ. 7, στην αγγλική) «Η πολιτεία του Ιεχωβά με τους εκλεγμένους δούλους του στους Βιβλικούς χρόνους επιβεβαιώνει ότι η σαφής κατανόηση του θελήματός του και των σκοπών του συχνά έρχεται βαθμιαία. [...] Δεν πρέπει να μας εκπλήσσει το ότι και στους σύγχρονους καιρούς ο Ιεχωβά καθοδηγεί συχνά τον λαό του ως προοδευτική οργάνωση, διαφωτίζοντάς τους βαθμιαία όσον αφορά τις Βιβλικές αλήθειες. Αυτό που αλλάζει δεν είναι οι αλήθειες αυτές καθαυτές. Η αλήθεια παραμένει αλήθεια. Το θέλημα και ο σκοπός του Ιεχωβά, όπως εκφράζονται στην Αγία Γραφή, παραμένουν σταθερά. (Ησ. 46:10) Αλλά η κατανόηση του λαού Του σχετικά με αυτές τις αλήθειες γίνεται προοδευτικά ολοένα και σαφέστερη «στον κατάλληλο καιρό», τον ορισμένο καιρό του Ιεχωβά. (Ματθ. 24:45· παράβαλε Δανιήλ 12:4, 9). Μερικές φορές, λόγω ανθρώπινου λάθους ή παροδηγημένου ζήλου, η άποψή τους ίσως χρειάζεται να προσαρμοστεί». (Οι Μάρτυρες του Ιεχωβά-Διαγγελείς της Βασιλείας του Θεού, 1993, Β. & Φ. Ε. Σκοπιά, σ. 708, 709) Βλέπε, επίσης, Η Σκοπιά, 15 Μαΐου 1995, σ. 10-26.

Ακολουθεί μια στοιχειώδης καταγραφή των θεμελιωδών πεποιθήσεών τους, με αναφορές στις σχετικές Βιβλικές περικοπές.Οι αναφερόμενες παραπομπές γίνονται κατά κύριο λόγο από τη μετάφραση της Αγίας Γραφής στη νεοελληνική που έχουν επιμεληθεί οι Μάρτυρες του Ιεχωβά, τη Μετάφραση Νέου Κόσμου.

Η Αγία Γραφή

Η Αγία Γραφή, ή Βίβλος, είναι ο εμπνευσμένος γραπτός Λόγος του Θεού.«Όλη η Γραφή είναι θεόπνευστη και ωφέλιμη για διδασκαλία, για έλεγχο, για τακτοποίηση ζητημάτων, για διαπαιδαγώγηση στη δικαιοσύνη, ώστε ο άνθρωπος του Θεού να είναι πλήρως ικανός, απόλυτα εξοπλισμένος για κάθε καλό έργο». (2 Τιμόθεο 3:16, 17) Δεν περιέχει απλή ιστορία ή ανθρώπινες απόψεις αλλά αυτά που ήθελε ο Θεός να καταγραφούν προς όφελος της ανθρωπότητας.«Διότι ποτέ δεν φέρθηκε προφητεία από θέλημα ανθρώπου, αλλά άνθρωποι μίλησαν από τον Θεό καθώς κατευθύνονταν από άγιο πνεύμα». (2 Πέτρου 1:21) «Διότι όλα όσα γράφτηκαν παλιότερα γράφτηκαν για την εκπαίδευσή μας, ώστε, μέσω της υπομονής μας και μέσω της παρηγοριάς από τις Γραφές, να έχουμε ελπίδα». (Ρωμ. 15:4) «Αυτά συνέβαιναν σε εκείνους ως παραδείγματα και γράφτηκαν για προειδοποίηση δική μας, στους οποίους έχουν φτάσει τα τέλη των συστημάτων πραγμάτων». (1 Κορινθίους 10:11)

Ο αληθινός Θεός

Ο Βιβλικός Θεός, ο Ιεχωβά, είναι ο μόνος αληθινός Θεός.«Για να γνωρίσουν οι άνθρωποι ότι εσύ, του οποίου το όνομα είναι Ιεχωβά, είσαι ο μόνος Ύψιστος όλης της γης» (Ψαλμός 83:18) «Και σήμερα ξέρεις καλά, και πρέπει να το υπενθυμίζεις στην καρδιά σου, ότι ο Ιεχωβά είναι ο αληθινός Θεός πάνω στους ουρανούς και κάτω στη γη. Δεν υπάρχει άλλος». (Δευτερονόμιο 4:39) Είναι ο Δημιουργός των πάντων, και γι’ αυτό τον λόγο είναι ο μόνος που του αξίζει η απόδοση λατρείας.«Άξιος είσαι, Ιεχωβά, ναι, ο Θεός μας, να λάβεις τη δόξα και την τιμή και τη δύναμη, επειδή εσύ δημιούργησες τα πάντα, και λόγω του θελήματός σου υπήρξαν και δημιουργήθηκαν». (Αποκάλυψη 4:11) «Απαντώντας ο Ιησούς τού είπε: "Είναι γραμμένο: "Τον Ιεχωβά τον Θεό σου πρέπει να λατρεύεις και σε αυτόν μόνο πρέπει να αποδίδεις ιερή υπηρεσία""». (Λουκάς 4:8) Ο Ιεχωβά είναι ο Παγκόσμιος Κυρίαρχος, στον οποίο ο άνθρωπος οφείλει πλήρη υπακοή.«Υπέρτατε Κύριε, εσύ είσαι Αυτός ο οποίος έκανε τον ουρανό και τη γη και τη θάλασσα και όλα όσα υπάρχουν σε αυτά». (Πράξεις 4:24) «Να γνωρίσουν αυτοί που ζουν ότι ο Ύψιστος είναι Άρχοντας στη βασιλεία των ανθρώπων και ότι σε όποιον θέλει τη δίνει και εγκαθιστά σε αυτήν ακόμη και τον πιο ασήμαντο των ανθρώπων». (Δανιήλ 4:17) «Απαντώντας ο Πέτρος και οι άλλοι απόστολοι είπαν: "Πρέπει να υπακούμε στον Θεό ως άρχοντα μάλλον παρά στους ανθρώπους"». (Πράξεις 5:29)

Ιησούς Χριστός

Ο Ιησούς είναι ο μονογενής Γιος του Θεού, το μόνο ον που δημιουργήθηκε απευθείας από τον ίδιο τον Θεό.«Από αυτό φανερώθηκε η αγάπη του Θεού στην περίπτωσή μας, επειδή ο Θεός απέστειλε τον μονογενή του Γιο στον κόσμο για να κερδίσουμε εμείς ζωή μέσω αυτού». (1 Ιωάννη 4:9) «Αυτός μας ελευθέρωσε από την εξουσία του σκοταδιού και μας μετέφερε στη βασιλεία του Γιου της αγάπης του, μέσω του οποίου έχουμε την απελευθέρωσή μας με λύτρο, τη συγχώρηση των αμαρτιών μας. Αυτός είναι η εικόνα του αόρατου Θεού, ο πρωτότοκος όλης της δημιουργίας, επειδή μέσω αυτού δημιουργήθηκαν όλα τα άλλα πράγματα στους ουρανούς και πάνω στη γη, τα ορατά και τα αόρατα, είτε είναι θρόνοι είτε κυριότητες είτε κυβερνήσεις είτε εξουσίες. Όλα τα άλλα πράγματα έχουν δημιουργηθεί μέσω αυτού και για αυτόν». (Κολοσσαείς 1:13-16) Ο Ιησούς ήταν το πρώτο από τα δημιουργήματα του Θεού, που σημαίνει ότι προτού γεννηθεί ως άνθρωπος, ο Ιησούς ζούσε στον ουρανό.«Αυτά λέει ο Αμήν, ο πιστός και αληθινός μάρτυρας, η αρχή της δημιουργίας του Θεού». (Αποκάλυψη 3:14) «Και άρχισε να τους λέει: "Εσείς είστε από τα κάτω μέρη· εγώ είμαι από τα πάνω μέρη. Εσείς είστε από αυτόν τον κόσμο· εγώ δεν είμαι από αυτόν τον κόσμο". Ο Ιησούς τούς είπε: "Αληθινά, αληθινά σας λέω: Πριν ο Αβραάμ έρθει σε ύπαρξη, εγώ υπάρχω"». (Ιωάννης 8:23, 58) Ο ίδιος ο Ιησούς λατρεύει τον Πατέρα του ως τον μόνο αληθινό Θεό, ποτέ δεν ισχυρίστηκε ότι ήταν ίσος με τον Θεό.«Αυτό σημαίνει αιώνια ζωή, το να αποκτούν γνώση για εσένα, τον μόνο αληθινό Θεό, και για αυτόν που απέστειλες, τον Ιησού Χριστό. Ο Ιησούς τής είπε: "Μη γαντζώνεσαι πάνω μου. Διότι δεν έχω ανεβεί ακόμη στον Πατέρα. Πήγαινε, όμως, στους αδελφούς μου και πες τους: "Ανεβαίνω στον Πατέρα μου και Πατέρα σας και στον Θεό μου και Θεό σας"". "Ακούσατε ότι σας είπα: Φεύγω και έρχομαι πίσω σε εσάς. Αν με αγαπούσατε, θα χαιρόσασταν που πηγαίνω στον Πατέρα, επειδή ο Πατέρας είναι μεγαλύτερος από εμένα"». (Ιωάννης 17:3· 20:17· 14:28) Όντας τέλειος άνθρωπος, ο Ιησούς παρέδωσε την τέλεια ανθρώπινη ζωή του ως λύτρο για το ανθρώπινο γένος. Η θυσία του παρέχει τη δυνατότητα αιώνιας ζωής σε όλους όσους πραγματικά ασκούν πίστη σε αυτήν.«Διότι και ο Γιος του ανθρώπου ήρθε, όχι για να τον διακονήσουν, αλλά για να διακονήσει και να δώσει την ψυχή του λύτρο σε αντάλλαγμα για πολλούς». (Μάρκος 10:45) «Διότι ο Θεός αγάπησε τον κόσμο τόσο πολύ, ώστε έδωσε τον μονογενή του Γιο, για να μην καταστραφεί όποιος ασκεί πίστη σε αυτόν. Αυτός που ασκεί πίστη στον Γιο έχει αιώνια ζωή· αυτός που παρακούει τον Γιο δεν θα δει ζωή, αλλά η οργή του Θεού μένει πάνω του». (Ιωάννης 3:16, 36) Ο Ιησούς Χριστός αναστήθηκε από τους νεκρούς ως αθάνατο πνευματικό πρόσωπο.«Μάλιστα ακόμη και ο Χριστός πέθανε μία φορά για πάντα σχετικά με αμαρτίες, ένας δίκαιος για αδίκους, για να σας οδηγήσει στον Θεό, καθώς θανατώθηκε ως σάρκα, αλλά ζωοποιήθηκε ως πνεύμα». (1 Πέτρου 3:18) «Διότι γνωρίζουμε ότι ο Χριστός, τώρα που έχει εγερθεί από τους νεκρούς, δεν πεθαίνει πια· ο θάνατος δεν τον εξουσιάζει πια». (Ρωμαίους 6:9) Ο Ιησούς έχει "έρθει", στρέφοντας την προσοχή του στη γη ως ουράνιος Βασιλιάς, και είναι τώρα παρών ως δοξασμένο πνεύμα.«Ενώ καθόταν στο Όρος των Ελαιών, τον πλησίασαν οι μαθητές ιδιαιτέρως, λέγοντας: "Πες μας: Πότε θα γίνουν αυτά, και ποιο θα είναι το σημείο της παρουσίας σου και της τελικής περιόδου του συστήματος πραγμάτων;" Τότε αν κάποιος σας πει: "Δείτε! Εδώ είναι ο Χριστός" ή "Εκεί!" μην το πιστέψετε. Διότι θα εγερθούν ψευδόχριστοι και ψευδοπροφήτες και θα δώσουν μεγάλα σημεία και θαυμαστά πράγματα ώστε να παροδηγήσουν, αν είναι δυνατόν, ακόμη και τους εκλεγμένους. Ορίστε! Σας έχω προειδοποιήσει. Γι’ αυτό, αν σας πουν: "Δείτε! Είναι στην έρημο", μη βγείτε· "Δείτε! Είναι στα εσωτερικά δωμάτια", μην το πιστέψετε. Διότι όπως η αστραπή βγαίνει από τα ανατολικά μέρη και λάμπει μέχρι τα δυτικά μέρη, έτσι θα είναι η παρουσία του Γιου του ανθρώπου». (Ματθαίος 24:3, 23-27) «Όταν έρθει ο Γιος του ανθρώπου με τη δόξα του, και όλοι οι άγγελοι μαζί του, τότε θα καθήσει στον ένδοξο θρόνο του. Και θα συγκεντρωθούν ενώπιόν του όλα τα έθνη, και αυτός θα χωρίσει τους ανθρώπους τον έναν από τον άλλον, όπως ο ποιμένας χωρίζει τα πρόβατα από τα κατσίκια. Και θα βάλει τα πρόβατα στα δεξιά του, τα δε κατσίκια στα αριστερά του». (Ματθαίος 25:31-33) «Λίγο ακόμη και ο κόσμος δεν θα με βλέπει πια, εσείς όμως θα με βλέπετε, επειδή εγώ ζω και εσείς θα ζείτε». (Ιωάννης 14:19)

Σατανάς

Ο Σατανάς, ή Διάβολος, δεν είναι απλώς η έννοια του κακού αλλά είναι ο αόρατος «άρχοντας αυτού του κόσμου».«Τώρα γίνεται κρίση αυτού του κόσμου· τώρα ο άρχοντας αυτού του κόσμου θα ριχτεί έξω». (Ιωάννης 12:31) «Γνωρίζουμε ότι προερχόμαστε από τον Θεό, αλλά ολόκληρος ο κόσμος βρίσκεται στην εξουσία του πονηρού». (1 Ιωάννη 5:19) Ενώ αρχικά ήταν ένας τέλειος πνευματικός γιος του Θεού, τα αισθήματα έπαρσης που επέτρεψε να αναπτυχθούν μέσα του τον έκαναν να επιθυμήσει τη λατρεία που ανήκε μόνο στον Ιεχωβά και δελέασε τον Αδάμ και την Εύα για να τους κάνει να υπακούσουν σε αυτόν, παρακούοντας στον Θεό. Ως αποτέλεσμα, έγινε Σατανάς, που σημαίνει «Αντίδικος, Εναντιούμενος».«[Ο Ιησούς τούς είπε:] "Εσείς είστε από τον πατέρα σας τον Διάβολο και θέλετε να κάνετε τις επιθυμίες του πατέρα σας. Εκείνος ήταν ανθρωποκτόνος τότε που άρχισε, και δεν έμεινε σταθερός στην αλήθεια, επειδή δεν υπάρχει αλήθεια σε αυτόν. Όταν λέει το ψέμα, μιλάει σύμφωνα με τις δικές του διαθέσεις, επειδή είναι ψεύτης και ο πατέρας του ψέματος"». (Ιωάννης 8:44) «Το φίδι ήταν το πιο προσεκτικό από όλα τα θηρία του αγρού που είχε κάνει ο Ιεχωβά Θεός. Αυτό άρχισε, λοιπόν, να λέει στη γυναίκα: "Είπε πράγματι ο Θεός ότι δεν πρέπει να τρώτε από κάθε δέντρο του κήπου;" Τότε η γυναίκα είπε στο φίδι: "Από τον καρπό των δέντρων του κήπου μπορούμε να τρώμε. Ωστόσο, για το αν θα τρώμε από τον καρπό του δέντρου που είναι στη μέση του κήπου, ο Θεός είπε: "Δεν πρέπει να φάτε από αυτό ούτε και να το αγγίξετε για να μην πεθάνετε"". Τότε το φίδι είπε στη γυναίκα: "Οπωσδήποτε δεν θα πεθάνετε. Διότι ο Θεός γνωρίζει πως, την ίδια ημέρα που θα φάτε από αυτό, είναι βέβαιο ότι τα μάτια σας θα ανοιχτούν και εσείς θα γίνετε σαν τον Θεό, γνωρίζοντας το καλό και το κακό"». (Γένεση 3:1-5) «Ο καθένας δοκιμάζεται με το να ελκύεται και να δελεάζεται από την ίδια του την επιθυμία. Έπειτα η επιθυμία, αφού συλλάβει, γεννάει την αμαρτία· και η αμαρτία, αφού επιτελεστεί, γεννάει τον θάνατο». (Ιακώβου 1:14, 15) «Εκείνος [ο Διάβολος], λοιπόν, τον ανέβασε [τον Ιησού] και του έδειξε όλα τα βασίλεια της κατοικημένης γης μέσα σε μια στιγμή χρόνου· και του είπε ο Διάβολος: "Θα σου δώσω όλη αυτή την εξουσία και τη δόξα τους, επειδή έχει παραδοθεί σε εμένα, και σε όποιον θέλω τη δίνω"». (Λουκάς 4:5-7) Ο Σατανάς «παροδηγεί ολόκληρη την κατοικημένη γη» και μαζί με τους δαίμονές του αποτελούν την αιτία για την αυξημένη αθλιότητα που υπάρχει στη γη σε αυτή την τελική περίοδο αυτού του συστήματος πραγμάτων.«Και ξέσπασε πόλεμος στον ουρανό: Ο Μιχαήλ και οι άγγελοί του πολέμησαν με τον δράκοντα, και ο δράκοντας πολέμησε και οι άγγελοί του, αλλά δεν υπερίσχυσε ούτε βρέθηκε πια τόπος για αυτούς στον ουρανό. Ρίχτηκε κάτω, λοιπόν, ο μεγάλος δράκοντας, το αρχικό φίδι, εκείνος που αποκαλείται Διάβολος και Σατανάς, ο οποίος παροδηγεί ολόκληρη την κατοικημένη γη· ρίχτηκε κάτω στη γη, και οι άγγελοί του ρίχτηκαν μαζί του. "Γι’ αυτόν τον λόγο, να ευφραίνεστε ουρανοί και όσοι κατοικείτε σε αυτούς! Αλίμονο στη γη και στη θάλασσα, επειδή ο Διάβολος κατέβηκε σε εσάς, έχοντας μεγάλο θυμό, καθώς γνωρίζει ότι έχει μικρό χρονικό διάστημα"». (Αποκάλυψη 12:7-9, 12) Στον καιρό που έχει ορίσει ο Θεός, ο Σατανάς και οι δαίμονές του θα αφανιστούν για πάντα.«Και ο Διάβολος που τους παροδηγούσε ρίχτηκε στη λίμνη της φωτιάς και του θειαφιού, όπου ήδη ήταν και το θηρίο και ο ψευδοπροφήτης· και θα βασανίζονται ημέρα και νύχτα στους αιώνες των αιώνων. Όσο για τους δειλούς, όμως, και εκείνους που δεν έχουν πίστη και εκείνους που είναι αηδιαστικοί εξαιτίας της ακαθαρσίας τους και τους φονιάδες και τους πόρνους και εκείνους που ασκούν πνευματισμό και τους ειδωλολάτρες και όλους τους ψεύτες, η μερίδα τους θα είναι στη λίμνη που καίει με φωτιά και θειάφι. Αυτός είναι ο δεύτερος θάνατος». (Αποκάλυψη 20:10· 21:8)

Η Βασιλεία του Θεού

Η Βασιλεία του Θεού υπό τον Ιησού Χριστό πρόκειται να αντικαταστήσει όλες τις ανθρώπινες κυβερνήσεις και θα γίνει η μοναδική κυβέρνηση επί όλου του ανθρώπινου γένους.«Εξακολούθησα να βλέπω στα οράματα της νύχτας, και ορίστε! με τα σύννεφα των ουρανών ερχόταν κάποιος που ήταν σαν γιος ανθρώπου· και απέκτησε πρόσβαση στον Παλαιό των Ημερών, και τον έφεραν μπροστά σε Εκείνον. Και σε αυτόν δόθηκε εξουσία διακυβέρνησης και αξιοπρέπεια και βασιλεία, ώστε όλοι οι λαοί, οι εθνότητες και οι γλώσσες να υπηρετούν αυτόν. Η εξουσία του για διακυβέρνηση είναι εξουσία που θα διαρκέσει στον αιώνα και δεν θα παρέλθει, και η βασιλεία του είναι βασιλεία που δεν θα καταστραφεί». (Δανιήλ 7:13, 14) Το παρόν πονηρό σύστημα πραγμάτων θα καταστραφεί τελείως.«Και στις ημέρες εκείνων των βασιλιάδων, ο Θεός του ουρανού θα εγκαθιδρύσει μια βασιλεία η οποία ποτέ δεν θα καταστραφεί. Και η βασιλεία αυτή δεν θα περάσει σε άλλον λαό. Θα συντρίψει και θα βάλει τέλος σε όλες αυτές τις βασιλείες και η ίδια θα παραμένει στους αιώνες». (Δανιήλ 2:44) «Στην πραγματικότητα, αυτές είναι εκφράσεις εμπνευσμένες από δαίμονες και εκτελούν σημεία, και κατευθύνονται προς τους βασιλιάδες ολόκληρης της κατοικημένης γης, για να τους συγκεντρώσουν στον πόλεμο της μεγάλης ημέρας του Θεού του Παντοδύναμου. Και τους συγκέντρωσαν στον τόπο που ονομάζεται στην εβραϊκή Αρ-Μαγεδών». (Αποκάλυψη 16:14, 16) «Διότι ο Ιεχωβά είναι αγανακτισμένος με όλα τα έθνη και οργισμένος με όλο το στράτευμά τους. Θα τα αφιερώσει στην καταστροφή· θα τα παραδώσει στη σφαγή». (Ησαΐας 34:2) Η Βασιλεία του Θεού θα κυβερνήσει με δικαιοσύνη και θα φέρει αδιατάρακτη ειρήνη στους υπηκόους της στη γη.«Διότι παιδί γεννήθηκε σε εμάς, γιος δόθηκε σε εμάς· και η αρχοντική διακυβέρνηση θα είναι στον ώμο του. Και το όνομά του θα κληθεί Θαυμαστός Σύμβουλος, Κραταιός Θεός, Αιώνιος Πατέρας, Άρχοντας Ειρήνης. Στην αφθονία της αρχοντικής διακυβέρνησης και στην ειρήνη δεν θα υπάρχει τέλος, πάνω στον θρόνο του Δαβίδ και πάνω στη βασιλεία του, για να την εδραιώσει και να τη στηρίξει με κρίση και με δικαιοσύνη, από τώρα μέχρι και στον αιώνα. Ο ζήλος του Ιεχωβά των στρατευμάτων θα το κάνει αυτό. Και θα βγει ένα κλαδάκι από το υπόλειμμα του κορμού του Ιεσσαί· και από τις ρίζες του θα καρποφορήσει ένας βλαστός. Και πάνω σε αυτόν θα καθήσει το πνεύμα του Ιεχωβά, το πνεύμα της σοφίας και της κατανόησης, το πνεύμα της συμβουλής και της κραταιότητας, το πνεύμα της γνώσης και του φόβου του Ιεχωβά· και η απόλαυσή του θα είναι στον φόβο του Ιεχωβά. Και δεν θα κρίνει με βάση αυτό που βλέπουν τα μάτια του ούτε θα παρέχει έλεγχο σύμφωνα με αυτό που ακούν τα αφτιά του και μόνο. Αλλά με δικαιοσύνη θα κρίνει τους ασήμαντους, και με ευθύτητα θα παρέχει έλεγχο προς όφελος των πράων της γης. Και θα χτυπήσει τη γη με το ραβδί του στόματός του· και με το πνεύμα των χειλιών του θα θανατώσει τον πονηρό. Και δικαιοσύνη θα είναι η ζώνη των γοφών του, και πιστότητα η ζώνη της οσφύος του. Και το έργο της αληθινής δικαιοσύνης θα είναι ειρήνη· και η υπηρεσία της αληθινής δικαιοσύνης, ησυχία και ασφάλεια στον αιώνα». (Ησαΐας 9:6, 7· 11:1-5· 32:17) «Η στοργική καλοσύνη και η αλήθεια συναντήθηκαν· η δικαιοσύνη και η ειρήνη φιλήθηκαν. Αλήθεια θα βλαστήσει από τη γη και δικαιοσύνη θα κοιτάξει από τους ουρανούς. Ο δε Ιεχωβά θα δώσει ό,τι είναι καλό και η γη μας θα δώσει τη σοδειά της». (Ψαλμός 85:10-12) Εκείνοι που δεν θέλουν να υποταχθούν στο θέλημα του Θεού και εμμένουν στο να πράττουν το κακό θα αφανιστούν από τον Θεό, ενώ οι λάτρεις Του θα απολαμβάνουν διαρκή ασφάλεια.«Διότι οι ευθείς θα κατοικήσουν στη γη και οι άμεμπτοι θα απομείνουν σε αυτήν. Όσο για τους πονηρούς, αυτοί θα εκκοπούν από τη γη· και οι δόλιοι θα ξεριζωθούν από αυτήν». (Παροιμίες 2:21, 22) «Διότι όσοι πράττουν το κακό θα εκκοπούν, αλλά όσοι ελπίζουν στον Ιεχωβά, αυτοί θα γίνουν κάτοχοι της γης. Λίγο ακόμη και ο πονηρός δεν θα υπάρχει πια· και θα παρατηρήσεις τον τόπο του, και εκείνος δεν θα υπάρχει. Οι πράοι όμως θα γίνουν κάτοχοι της γης και θα βρίσκουν εξαιρετική ευχαρίστηση στην αφθονία της ειρήνης». (Ψαλμός 37:9-11) «Τότε θα πει και σε αυτούς που είναι στα αριστερά του: "Φύγετε από εμένα, εσείς οι καταραμένοι, στην αιώνια φωτιά που έχει ετοιμαστεί για τον Διάβολο και τους αγγέλους του. Διότι πείνασα, αλλά δεν μου δώσατε να φάω, και δίψασα, αλλά δεν μου δώσατε να πιω. Ήμουν ξένος, αλλά δεν με δεχτήκατε φιλόξενα· γυμνός, αλλά δεν με ντύσατε· άρρωστος και στη φυλακή, αλλά δεν με φροντίσατε". Τότε και αυτοί θα απαντήσουν με τα λόγια: "Κύριε, πότε σε είδαμε πεινασμένο ή διψασμένο ή ξένο ή γυμνό ή άρρωστο ή στη φυλακή και δεν σε διακονήσαμε;" Τότε εκείνος θα τους απαντήσει με τα λόγια: "Αληθινά σας λέω: Στον βαθμό στον οποίο δεν το κάνατε αυτό σε έναν από αυτούς τους πιο μικρούς, δεν το κάνατε σε εμένα". Και αυτοί θα απέλθουν σε αιώνια εκκοπή, αλλά οι δίκαιοι σε αιώνια ζωή». (Ματθαίος 25:41-46) «Αυτό συμβαίνει λαβαίνοντας υπόψη το ότι είναι δίκαιο από μέρους του Θεού να ανταποδώσει θλίψη σε εκείνους που σας θλίβουν, αλλά σε εσάς, που υποφέρετε θλίψη, ανακούφιση μαζί μας στην αποκάλυψη του Κυρίου Ιησού από τον ουρανό με τους δυνατούς αγγέλους του μέσα σε φλόγες φωτιάς, καθώς αυτός φέρνει εκδίκηση πάνω σε εκείνους οι οποίοι δεν γνωρίζουν τον Θεό και σε εκείνους οι οποίοι δεν υπακούν στα καλά νέα σχετικά με τον Κύριό μας Ιησού. Αυτοί θα υποστούν τη δικαστική τιμωρία της αιώνιας καταστροφής αποκλεισμένοι από το πρόσωπο του Κυρίου και από τη δόξα της ισχύος του». (2 Θεσσαλονικείς 1:6-9) «Και εκείνος θα αποδώσει κρίση ανάμεσα σε πολλούς λαούς και θα τακτοποιήσει τα ζητήματα σχετικά με κραταιά έθνη που βρίσκονται μακριά. Και θα σφυρηλατήσουν τα σπαθιά τους σε υνιά και τα δόρατά τους σε δρεπάνια. Δεν θα σηκώσουν σπαθί, έθνος εναντίον έθνους, ούτε θα μάθουν πια τον πόλεμο. Και θα κάθονται ο καθένας κάτω από το κλήμα του και κάτω από τη συκιά του, και δεν θα υπάρχει κανείς που να τους κάνει να τρέμουν· διότι το στόμα του Ιεχωβά των στρατευμάτων το είπε. Διότι όλοι μεν οι λαοί θα περπατούν ο καθένας σύμφωνα με το όνομα του θεού του· εμείς, όμως, θα περπατάμε σύμφωνα με το όνομα του Ιεχωβά του Θεού μας στον αιώνα, και μάλιστα για πάντα». (Μιχαίας 4:3-5)

Τελευταίες ημέρες

Από το έτος 1914, με το ξέσπασμα του Α΄ Παγκοσμίου Πολέμου, και έπειτα η ανθρωπότητα ζει στον καιρό του τέλους αυτού του πονηρού κόσμου.«Ενώ καθόταν στο Όρος των Ελαιών, τον πλησίασαν οι μαθητές ιδιαιτέρως, λέγοντας: "Πες μας: Πότε θα γίνουν αυτά, και ποιο θα είναι το σημείο της παρουσίας σου και της τελικής περιόδου του συστήματος πραγμάτων;" Και απαντώντας ο Ιησούς τούς είπε: "Προσέχετε μη σας παροδηγήσει κανείς· διότι πολλοί θα έρθουν με βάση το όνομά μου, λέγοντας: "Εγώ είμαι ο Χριστός", και θα παροδηγήσουν πολλούς. Πρόκειται να ακούσετε πολέμους και ειδήσεις για πολέμους· κοιτάξτε να μην τρομοκρατηθείτε. Διότι αυτά πρέπει να γίνουν, αλλά δεν είναι ακόμη το τέλος. Διότι θα σηκωθεί έθνος εναντίον έθνους και βασιλεία εναντίον βασιλείας, και θα υπάρξουν πείνες και σεισμοί στον έναν τόπο μετά τον άλλον. Όλα αυτά είναι αρχή βασανιστικών πόνων. Τότε θα σας παραδώσουν σε θλίψη και θα σας σκοτώσουν, και θα είστε αντικείμενα του μίσους όλων των εθνών εξαιτίας του ονόματός μου. Τότε, επίσης, θα σκανδαλιστούν πολλοί και θα προδώσουν ο ένας τον άλλον και θα μισήσουν ο ένας τον άλλον. Και θα εγερθούν πολλοί ψευδοπροφήτες και θα παροδηγήσουν πολλούς· και εξαιτίας της αύξησης της ανομίας η αγάπη των περισσοτέρων θα ψυχρανθεί. Αλλά εκείνος που θα έχει υπομείνει ως το τέλος, αυτός θα σωθεί. Και αυτά τα καλά νέα της βασιλείας θα κηρυχτούν σε όλη την κατοικημένη γη για μαρτυρία σε όλα τα έθνη· και τότε θα έρθει το τέλος"». (Ματθαίος 24:3-14) «Αυτό όμως να γνωρίζεις, ότι στις τελευταίες ημέρες οι καιροί θα είναι κρίσιμοι, δύσκολοι στην αντιμετώπισή τους. Διότι οι άνθρωποι θα είναι φίλαυτοι, φιλάργυροι, αλαζόνες, υπερήφανοι, βλάσφημοι, ανυπάκουοι στους γονείς, αχάριστοι, χωρίς οσιότητα, άστοργοι, αδιάλλακτοι, συκοφάντες, χωρίς εγκράτεια, άγριοι, χωρίς αγάπη για την αγαθότητα, προδότες, πεισματάρηδες, φουσκωμένοι από υπερηφάνεια, άτομα που αγαπούν τις απολαύσεις μάλλον παρά τον Θεό, που έχουν μορφή θεοσεβούς αφοσίωσης, αλλά αποδεικνύονται ψευδείς ως προς τη δύναμή της· και από αυτούς να φεύγεις μακριά». (2 Τιμόθεο 3:1-5) «Και εσύ, Δανιήλ, κράτησε μυστικούς τους λόγους και σφράγισε το βιβλίο ως τον καιρό του τέλους. Πολλοί θα περιτρέχουν και η αληθινή γνώση θα γίνει άφθονη». (Δανιήλ 12:4) Στη διάρκεια αυτής της κρίσιμης περιόδου, διεξάγεται παγκόσμια ένα ευαγγελιστικό έργο κηρύγματος· μετά την ολοκλήρωση του πρόκειται να έρθει το τέλος, όχι του πλανήτη, αλλά του πονηρού συστήματος και των ασεβών ανθρώπων.«Ενώ καθόταν στο Όρος των Ελαιών, τον πλησίασαν οι μαθητές ιδιαιτέρως, λέγοντας: "Πες μας: Πότε θα γίνουν αυτά, και ποιο θα είναι το σημείο της παρουσίας σου και της τελικής περιόδου του συστήματος πραγμάτων;" Και απαντώντας ο Ιησούς τούς είπε: "Και αυτά τα καλά νέα της βασιλείας θα κηρυχτούν σε όλη την κατοικημένη γη για μαρτυρία σε όλα τα έθνη· και τότε θα έρθει το τέλος"». (Ματθαίος 24:3, 14) «Και με τον ίδιο λόγο οι ουρανοί και η γη που υπάρχουν τώρα είναι αποταμιευμένα για τη φωτιά και φυλάττονται μέχρι την ημέρα της κρίσης και της καταστροφής των ασεβών ανθρώπων». (2 Πέτρου 3:7) «Γενιά φεύγει και γενιά έρχεται· αλλά η γη παραμένει στον αιώνα». (Εκκλησιαστής 1:4)

Η αληθινή θρησκεία

Δεν είναι αποδεκτές από τον Θεό όλες οι θρησκείες ή όλες οι θρησκευτικές συνήθειες, ενώ είναι μοναδικός ο δρόμος που οδηγεί στην αιώνια ζωή.«Μπείτε από τη στενή πύλη· επειδή πλατύς και ευρύχωρος είναι ο δρόμος που οδηγεί στην καταστροφή, και πολλοί είναι εκείνοι που μπαίνουν από αυτόν· ενώ στενή είναι η πύλη και στενόχωρος ο δρόμος που οδηγεί στη ζωή, και λίγοι είναι εκείνοι που τον βρίσκουν». (Ματθαίος 7:13, 14) «Παρ’ όλα αυτά, έρχεται η ώρα, και ήδη είναι, που οι αληθινοί λάτρεις θα λατρεύουν τον Πατέρα με πνεύμα και αλήθεια, γιατί ο Πατέρας τέτοιους ανθρώπους αναζητάει για να τον λατρεύουν. Ο Θεός είναι Πνεύμα, και εκείνοι που τον λατρεύουν πρέπει να λατρεύουν με πνεύμα και αλήθεια». (Ιωάννης 4:23, 24) «Ένα σώμα υπάρχει και ένα πνεύμα, όπως ακριβώς κληθήκατε σε μία ελπίδα στην οποία κληθήκατε· ένας Κύριος, μία πίστη, ένα βάφτισμα». (Εφεσίους 4:4, 5) Η αληθινή λατρεία επικεντρώνεται, όχι στην τελετουργική και εξωτερική επίδειξη, αλλά στη γνήσια αγάπη για τον Θεό, η οποία γίνεται εμφανής από την υπακοή στις εντολές Του και από την αγάπη για τον συνάνθρωπο.«Αυτός ο λαός με τιμάει με τα χείλη, όμως η καρδιά τους είναι πολύ απομακρυσμένη από εμένα. Μάταια με λατρεύουν, επειδή διδάσκουν εντολές ανθρώπων ως δόγματα». (Ματθαίος 15:8, 9) «Διότι αυτό σημαίνει η αγάπη του Θεού: να τηρούμε τις εντολές του· και οι εντολές του δεν είναι βαριές. Τα παιδιά του Θεού και τα παιδιά του Διαβόλου φαίνονται από το εξής γεγονός: Όποιος δεν εμμένει στη δικαιοσύνη δεν προέρχεται από τον Θεό, ούτε αυτός που δεν αγαπάει τον αδελφό του. Διότι αυτό είναι το άγγελμα το οποίο ακούσατε από την αρχή, ότι πρέπει να αγαπάμε ο ένας τον άλλον· όχι σαν τον Κάιν, που προερχόταν από τον πονηρό και έσφαξε τον αδελφό του. Και για ποιον λόγο τον έσφαξε; Επειδή τα δικά του έργα ήταν πονηρά, τα έργα όμως του αδελφού του δίκαια. Μην απορείτε, αδελφοί, που σας μισεί ο κόσμος. Εμείς γνωρίζουμε ότι έχουμε μεταβεί από τον θάνατο στη ζωή, επειδή αγαπάμε τους αδελφούς. Αυτός που δεν αγαπάει παραμένει στον θάνατο. Όποιος μισεί τον αδελφό του είναι ανθρωποκτόνος, και γνωρίζετε ότι κανένας ανθρωποκτόνος δεν έχει αιώνια ζωή που να παραμένει σε αυτόν. Από αυτό έχουμε γνωρίσει την αγάπη, επειδή εκείνος παρέδωσε την ψυχή του για εμάς· και εμείς έχουμε την υποχρέωση να παραδώσουμε τις ψυχές μας για τους αδελφούς μας. Αλλά όποιος έχει τα μέσα αυτού του κόσμου για τη συντήρηση της ζωής και βλέπει τον αδελφό του να έχει ανάγκη και εντούτοις του κλείνει την πόρτα της τρυφερής του συμπόνιας, πώς παραμένει σε αυτόν η αγάπη του Θεού; Παιδάκια μου, ας αγαπάμε, όχι με λόγια ούτε με τη γλώσσα, αλλά με έργα και αλήθεια. Αυτή την εντολή έχουμε από αυτόν, ότι εκείνος που αγαπάει τον Θεό πρέπει να αγαπάει και τον αδελφό του». (1 Ιωάννη 5:3· 3:10-18· 4:21) «Σας δίνω μια καινούρια εντολή, να αγαπάτε ο ένας τον άλλον· όπως εγώ σας αγάπησα, να αγαπάτε και εσείς ο ένας τον άλλον. Από αυτό θα γνωρίσουν όλοι ότι είστε μαθητές μου, αν έχετε αγάπη μεταξύ σας». (Ιωάννης 13:34, 35) Άνθρωποι που προέρχονται από όλα τα έθνη, τις φυλές και τις γλωσσικές ομάδες μπορούν να υπηρετούν τον Ιεχωβά και να έχουν την επιδοκιμασία του.«Τότε ο Πέτρος άνοιξε το στόμα του και είπε: «Πραγματικά αντιλαμβάνομαι ότι ο Θεός δεν είναι προσωπολήπτης, αλλά σε κάθε έθνος όποιος τον φοβάται και εργάζεται δικαιοσύνη είναι ευπρόσδεκτος σε αυτόν». (Πράξεις 10:34, 35) «Έπειτα από αυτά, είδα ένα μεγάλο πλήθος, το οποίο κανένας άνθρωπος δεν μπορούσε να αριθμήσει, από όλα τα έθνη και τις φυλές και τους λαούς και τις γλώσσες, οι οποίοι στέκονταν μπροστά στον θρόνο και μπροστά στο Αρνί, ντυμένοι με λευκές στολές· και είχαν φοινικόκλαδα στα χέρια τους. Και κραυγάζουν με δυνατή φωνή, λέγοντας: "Τη σωτηρία την οφείλουμε στον Θεό μας, που κάθεται στον θρόνο, και στο Αρνί". Και όλοι οι άγγελοι στέκονταν γύρω από τον θρόνο και τους πρεσβυτέρους και τα τέσσερα ζωντανά πλάσματα, και έπεσαν με το πρόσωπο κάτω μπροστά στον θρόνο και λάτρεψαν τον Θεό, λέγοντας: "Αμήν! Η ευλογία και η δόξα και η σοφία και η ευχαριστία και η τιμή και η δύναμη και η ισχύς ας είναι στον Θεό μας στους αιώνες των αιώνων. Αμήν". Και ένας από τους πρεσβυτέρους αποκρίθηκε και μου είπε: "Αυτοί που είναι ντυμένοι με τις λευκές στολές, ποιοι είναι και από πού ήρθαν;" Αμέσως, λοιπόν, του είπα: "Κύριέ μου, εσύ γνωρίζεις". Και μου είπε: "Αυτοί είναι που έρχονται από τη μεγάλη θλίψη, και έπλυναν τις στολές τους και τις έκαναν λευκές με το αίμα του Αρνιού. Γι’ αυτό είναι μπροστά στον θρόνο του Θεού· και του αποδίδουν ιερή υπηρεσία ημέρα και νύχτα στον ναό του· και Εκείνος που κάθεται στον θρόνο θα απλώσει τη σκηνή του πάνω τους. Δεν θα πεινάσουν πια ούτε θα διψάσουν πια ούτε θα τους χτυπήσει ο ήλιος ούτε κανένας καύσωνας, επειδή το Αρνί, που είναι στο μέσο του θρόνου, θα τους ποιμάνει και θα τους οδηγήσει σε πηγές νερών ζωής. Και ο Θεός θα εξαλείψει κάθε δάκρυ από τα μάτια τους"». (Αποκάλυψη 7:9-17) Αποδέκτης των προσευχών είναι μόνο ο Ιεχωβά διαμέσου του Ιησού, ενώ δεν πρέπει να χρησιμοποιούνται θρησκευτικές αναπαραστάσεις ούτε ως αντικείμενα αφοσίωσης ούτε ως βοηθήματα λατρείας.«Πρέπει, λοιπόν, να προσεύχεστε με αυτόν τον τρόπο: Πατέρα μας που είσαι στους ουρανούς, ας αγιαστεί το όνομά σου». (Ματθαίος 6:9) «Ο Ιησούς τού είπε: "Εγώ είμαι η οδός και η αλήθεια και η ζωή. Κανείς δεν έρχεται στον Πατέρα παρά μόνο μέσω εμού. Επίσης, ό,τι και αν ζητήσετε στο όνομά μου θα το κάνω, ώστε να δοξαστεί ο Πατέρας σε σχέση με τον Γιο. Οτιδήποτε ζητήσετε στο όνομά μου θα το κάνω"». (Ιωάννης 14:6, 13, 14) «Παιδάκια μου, φυλαχτείτε από τα είδωλα». (1 Ιωάννη 5:21) «Περπατάμε μέσω πίστης, όχι μέσω όρασης. Τι συμφωνία έχει ο ναός του Θεού με τα είδωλα; Διότι εμείς είμαστε ναός ενός ζωντανού Θεού· όπως είπε ο Θεός: "Θα κατοικώ ανάμεσά τους και θα περπατώ ανάμεσά τους, και εγώ θα είμαι Θεός τους, και αυτοί θα είναι λαός μου"». (2 Κορινθίους 5:7· 6:16) «Εγώ είμαι ο Ιεχωβά. Αυτό είναι το όνομά μου· και σε κανέναν άλλον δεν θα δώσω τη δική μου δόξα, ούτε τον αίνο μου σε γλυπτές εικόνες». (Ησαΐας 42:8) Ο Χριστιανός δεν πρέπει να έχει οποιαδήποτε σχέση με πνευματιστικές πράξεις.«Τα δε έργα της σάρκας είναι φανερά, και αυτά είναι: πορνεία, ακαθαρσία, χαλαρή διαγωγή, ειδωλολατρία, άσκηση πνευματισμού, έχθρες, έριδα, ζήλια, ξεσπάσματα θυμού, φιλονικίες, διαιρέσεις, αιρέσεις, φθόνοι, μεθύσια, ξέφρενα γλέντια και παρόμοια πράγματα. Σχετικά με αυτά σας προειδοποιώ, όπως και σας προειδοποίησα, ότι αυτοί που πράττουν τέτοια πράγματα δεν θα κληρονομήσουν τη βασιλεία του Θεού». (Γαλάτες 5:19-21) «Δεν πρέπει να βρεθεί σε εσένα κάποιος που περνάει τον γιο του ή την κόρη του μέσα από τη φωτιά, κάποιος που χρησιμοποιεί μαντεία, κάποιος μάγος ούτε κάποιος που αναζητάει οιωνούς ούτε κάποιος που κάνει μαγγανείες ούτε κάποιος που δένει άλλους με μαγικά λόγια ούτε κάποιος που συμβουλεύεται πνευματιστικό μεσάζοντα ούτε κάποιος επαγγελματίας προγνώστης γεγονότων ούτε κάποιος που ζητάει πληροφορίες από τους νεκρούς. Διότι όποιος κάνει αυτά τα πράγματα είναι απεχθής στον Ιεχωβά, και για αυτά τα απεχθή πράγματα ο Ιεχωβά ο Θεός σου τους διώχνει από μπροστά σου». (Δευτερονόμιο 18:10-12) «Όσο για τους δειλούς, όμως, και εκείνους που δεν έχουν πίστη και εκείνους που είναι αηδιαστικοί εξαιτίας της ακαθαρσίας τους και τους φονιάδες και τους πόρνους και εκείνους που ασκούν πνευματισμό και τους ειδωλολάτρες και όλους τους ψεύτες, η μερίδα τους θα είναι στη λίμνη που καίει με φωτιά και θειάφι. Αυτός είναι ο δεύτερος θάνατος». (Αποκάλυψη 21:8) Δεν υφίσταται διαχωρισμός σε κληρικούς και λαϊκούς μέσα στη χριστιανική εκκλησία.«Αλλά ο Ιησούς, αφού τους κάλεσε, είπε: "Ξέρετε ότι οι άρχοντες των εθνών τα καταδυναστεύουν και οι μεγάλοι τα κατεξουσιάζουν. Δεν είναι έτσι τα πράγματα μεταξύ σας· αλλά όποιος θέλει να γίνει μεγάλος μεταξύ σας πρέπει να είναι διάκονός σας, και όποιος θέλει να είναι πρώτος μεταξύ σας πρέπει να είναι δούλος σας. Εσείς, όμως, μην αποκληθείτε Ραββί, γιατί ένας είναι ο δάσκαλός σας, ενώ όλοι εσείς είστε αδελφοί. Επιπλέον, μην αποκαλέσετε κανέναν πατέρα σας πάνω στη γη, γιατί ένας είναι ο Πατέρας σας, ο Ουράνιος. Ούτε να αποκληθείτε "ηγέτες", γιατί Ηγέτης σας είναι ένας, ο Χριστός. Αλλά ο μεγαλύτερος ανάμεσά σας πρέπει να είναι διάκονός σας. Όποιος εξυψώσει τον εαυτό του θα ταπεινωθεί και όποιος ταπεινώσει τον εαυτό του θα εξυψωθεί». (Ματθαίος 20:25-27· 23:8‐12) Η αληθινή Χριστιανοσύνη δεν ενσωματώνει την τήρηση ενός εβδομαδιαίου σαββάτου ή τη συμμόρφωση με τις άλλες απαιτήσεις του Μωσαϊκού Νόμου αποσκοπώντας στην απόκτηση σωτηρίας, διαφορετικά θα σήμαινε ότι απορρίπτεται ο Χριστός, ο οποίος εκπλήρωσε τον Νόμο.«Είστε αποχωρισμένοι από τον Χριστό, όποιοι και αν είστε εσείς που προσπαθείτε να ανακηρυχτείτε δίκαιοι μέσω νόμου· έχετε πέσει από την παρ’ αξία καλοσύνη του». (Γαλάτες 5:4) «Ο Χριστός είναι το τέλος του Νόμου, ώστε όποιος ασκεί πίστη να έχει δικαιοσύνη». (Ρωμαίους 10:4) «Και μολονότι ήσασταν νεκροί στα παραπτώματά σας και στην κατάσταση της μη περιτομής της σάρκας σας, ο Θεός σάς ζωοποίησε μαζί με αυτόν. Εκείνος μας συγχώρησε με καλοσύνη όλα μας τα παραπτώματα και εξάλειψε το εναντίον μας χειρόγραφο, το οποίο αποτελούνταν από διατάγματα και μας εναντιωνόταν· και το έχει βγάλει από τη μέση καρφώνοντάς το στο ξύλο του βασανισμού. 15 Απογυμνώνοντας τις κυβερνήσεις και τις εξουσίες, τις εξέθεσε δημόσια ως κατακτημένες, οδηγώντας τες σε θριαμβευτική πομπή μέσω αυτού. Κανείς, λοιπόν, ας μη σας κρίνει για φαγητό και ποτό ή σχετικά με γιορτή ή με τήρηση της νέας σελήνης ή με σάββατο· διότι εκείνα τα πράγματα είναι σκιά των μελλοντικών πραγμάτων, αλλά η πραγματικότητα ανήκει στον Χριστό». (Κολοσσαείς 2:13-17) Οι Χριστιανοί δεν πρέπει να αναμειγνύονται σε συγκρητιστικές πράξεις.«Μην μπαίνετε άνισα κάτω από τον ίδιο ζυγό με απίστους. Διότι τι σχέση έχουν η δικαιοσύνη και η ανομία; Ή τι συμμετοχή έχει το φως με το σκοτάδι; Ακόμη, τι αρμονία υπάρχει μεταξύ του Χριστού και του Βελίαλ; Ή τι μερίδα έχει ένα πιστό άτομο με ένα άπιστο; Και τι συμφωνία έχει ο ναός του Θεού με τα είδωλα; Διότι εμείς είμαστε ναός ενός ζωντανού Θεού· όπως είπε ο Θεός: "Θα κατοικώ ανάμεσά τους και θα περπατώ ανάμεσά τους, και εγώ θα είμαι Θεός τους, και αυτοί θα είναι λαός μου". ""Γι’ αυτό, βγείτε από ανάμεσά τους και αποχωριστείτε", λέει ο Ιεχωβά, "και πάψτε να αγγίζετε αυτό που είναι ακάθαρτο""· ""και εγώ θα σας δεχτώ""». (2 Κορινθίους 6:14-17) «Και άκουσα άλλη φωνή από τον ουρανό να λέει: "Βγείτε από αυτήν, λαέ μου, αν δεν θέλετε να συμμετάσχετε με αυτήν στις αμαρτίες της [της Βαβυλώνας της Μεγάλης] και αν δεν θέλετε να λάβετε από τις πληγές της"». (Αποκάλυψη 18:4) Η δημόσια χειροτονία ενός ατόμου ως μαθητή του Ιησού γίνεται σε ηλικία που υπάρχει κατανόηση από το άτομο τού τι περιλαμβάνεται και γίνεται μέσω βαφτίσματος με πλήρη κατάδυση στο νερό.«Πηγαίνετε, λοιπόν, και κάντε μαθητές από όλα τα έθνη, βαφτίζοντάς τους στο όνομα του Πατέρα και του Γιου και του αγίου πνεύματος, διδάσκοντάς τους να τηρούν όλα όσα σας έχω παραγγείλει. Και εγώ είμαι μαζί σας όλες τις ημέρες μέχρι την τελική περίοδο του συστήματος πραγμάτων». (Ματθαίος 28:19, 20) «Εκείνες τις ημέρες ήρθε ο Ιησούς από τη Ναζαρέτ της Γαλιλαίας και βαφτίστηκε στον Ιορδάνη από τον Ιωάννη. Και αμέσως, καθώς ανέβαινε από το νερό, είδε τους ουρανούς να χωρίζονται και το πνεύμα σαν περιστέρι να κατεβαίνει πάνω του». (Μάρκος 1:9, 10) «Καθώς, λοιπόν, προχωρούσαν στον δρόμο, έφτασαν σε ένα μέρος με νερό, και ο ευνούχος είπε: "Δες! Νερό! Τι με εμποδίζει να βαφτιστώ;" Τότε διέταξε να σταματήσει το άρμα, και κατέβηκαν και οι δύο στο νερό, και ο Φίλιππος και ο ευνούχος· και τον βάφτισε». (Πράξεις 8:36-38) Οι ακόλουθοι του Ιησού θα πρέπει να ακολουθούν το παράδειγμά του υπακούοντας στις εντολές του και δίνοντας μαρτυρία στους άλλους για τη Βασιλεία του Θεού.«Αυτός όμως τους είπε: "Και σε άλλες πόλεις πρέπει να διακηρύξω τα καλά νέα της βασιλείας του Θεού, επειδή για αυτό στάλθηκα". Ύστερα από λίγο άρχισε να ταξιδεύει από πόλη σε πόλη και από χωριό σε χωριό, κηρύττοντας και αναγγέλλοντας τα καλά νέα της βασιλείας του Θεού». (Λουκάς 4:43· 8:1) «Καθώς πηγαίνετε, να κηρύττετε λέγοντας: "Η βασιλεία των ουρανών έχει πλησιάσει". Και αυτά τα καλά νέα της βασιλείας θα κηρυχτούν σε όλη την κατοικημένη γη για μαρτυρία σε όλα τα έθνη· και τότε θα έρθει το τέλος». (Ματθαίος 10:7· 24:14)

Θάνατος

Ο θάνατος αποτελεί συνέπεια της κληρονομιάς της αμαρτίας από τον Αδάμ, δεν δημιουργήθηκε ο άνθρωπος για να οδηγείται στον θάνατο.«Γι’ αυτό, όπως μέσω ενός ανθρώπου μπήκε η αμαρτία στον κόσμο και μέσω της αμαρτίας ο θάνατος, και έτσι ο θάνατος απλώθηκε σε όλους τους ανθρώπους, επειδή όλοι είχαν αμαρτήσει. Διότι ο μισθός που πληρώνει η αμαρτία είναι θάνατος, αλλά το δώρο που δίνει ο Θεός είναι αιώνια ζωή μέσω του Χριστού Ιησού του Κυρίου μας». (Ρωμαίους 5:12· 6:23) Όταν πεθαίνει ο άνθρωπος, ο οποίος όσο ζει είναι μια ζωντανή ψυχή, παύει να υφίσταται.«Δείτε! Όλες οι ψυχές—σε εμένα ανήκουν. Όπως η ψυχή του πατέρα έτσι και η ψυχή του γιου—σε εμένα ανήκουν. Η ψυχή που αμαρτάνει—αυτή θα πεθάνει». (Ιεζεκιήλ 18:4) Οι νεκροί δεν έχουν συνειδητότητα.«Το πνεύμα του βγαίνει, αυτός επιστρέφει στη γη του· εκείνη την ημέρα οι σκέψεις του αφανίζονται». (Ψαλμός 146:4) «Διότι οι ζωντανοί γνωρίζουν ότι θα πεθάνουν· αλλά οι νεκροί δεν γνωρίζουν τίποτα απολύτως ούτε έχουν πια απολαβή, επειδή η ενθύμηση για αυτούς έχει ξεχαστεί. Όλα όσα βρίσκει το χέρι σου να κάνει, κάνε τα με τη δύναμή σου, γιατί δεν υπάρχει ούτε εργασία ούτε επινόηση ούτε γνώση ούτε σοφία στον Σιεόλ, τον τόπο όπου πηγαίνεις». (Εκκλησιαστής 9:5, 10) Ο Άδης (Εβρ. Σιεόλ) είναι ο κοινός τάφος του ανθρώπινου γένους.« Οι αδιόρθωτοι πονηροί πρόκειται να σταλλούν στη "λίμνη της φωτιάς" ή "δεύτερο θάνατο", δηλαδή τον θάνατο για πάντα, χωρίς ελπίδα πλέον ανάστασης.«Όσο για τους δειλούς, όμως, και εκείνους που δεν έχουν πίστη και εκείνους που είναι αηδιαστικοί εξαιτίας της ακαθαρσίας τους και τους φονιάδες και τους πόρνους και εκείνους που ασκούν πνευματισμό και τους ειδωλολάτρες και όλους τους ψεύτες, η μερίδα τους θα είναι στη λίμνη που καίει με φωτιά και θειάφι. Αυτός είναι ο δεύτερος θάνατος». (Αποκάλυψη 21:8) Η ανάσταση είναι η ελπίδα για τους νεκρούς και αποτελεί παρηγοριά για εκείνους που έχουν χάσει τους αγαπημένους τους στον θάνατο.«Ωστόσο, τώρα ο Χριστός έχει εγερθεί από τους νεκρούς, ως οι πρώτοι καρποί από εκείνους που έχουν κοιμηθεί τον ύπνο του θανάτου. Διότι εφόσον ο θάνατος είναι μέσω ενός ανθρώπου, η ανάσταση των νεκρών είναι επίσης μέσω ενός ανθρώπου. Διότι όπως σε σχέση με τον Αδάμ όλοι πεθαίνουν, έτσι και σε σχέση με τον Χριστό όλοι θα ζωοποιηθούν». (1 Κορινθίους 15:20-22) «Μη θαυμάζετε για αυτό, επειδή έρχεται η ώρα κατά την οποία όλοι όσοι είναι στα μνημεία θα ακούσουν τη φωνή του και θα βγουν, όσοι έκαναν καλά πράγματα σε ανάσταση ζωής, όσοι έπραξαν απαίσια πράγματα σε ανάσταση κρίσης». (Ιωάννης 5:28, 29) «Ο Ιησούς τής είπε: "Εγώ είμαι η ανάσταση και η ζωή. Αυτός που ασκεί πίστη σε εμένα, ακόμη και αν πεθάνει, θα έρθει στη ζωή· και όποιος ζει και ασκεί πίστη σε εμένα δεν πρόκειται να πεθάνει ποτέ. Το πιστεύεις αυτό;" Ο δε Ιησούς, αφού στέναξε και πάλι μέσα του, ήρθε στο μνημείο. Αυτό ήταν, στην πραγματικότητα, μια σπηλιά, και μια πέτρα ήταν τοποθετημένη στην είσοδό του. Ο Ιησούς είπε: "Μετακινήστε την πέτρα". Η Μάρθα, η αδελφή του πεθαμένου, του είπε: "Κύριε, τώρα πια θα πρέπει να μυρίζει, γιατί πάνε τέσσερις ημέρες". Ο Ιησούς τής είπε: "Δεν σου είπα ότι αν πιστέψεις θα δεις τη δόξα του Θεού;" Έτσι λοιπόν, μετακίνησαν την πέτρα. Τότε ο Ιησούς σήκωσε τα μάτια του προς τον ουρανό και είπε: "Πατέρα, σε ευχαριστώ που με άκουσες. Εγώ ήξερα ότι πάντοτε με ακούς· αλλά για χάρη του πλήθους που στέκεται τριγύρω μίλησα, ώστε να πιστέψουν ότι εσύ με απέστειλες". Και αφού τα είπε αυτά, κραύγασε με δυνατή φωνή: «Λάζαρε, έλα έξω!» Ο άνθρωπος που πριν ήταν νεκρός βγήκε έξω έχοντας τα πόδια και τα χέρια του δεμένα με περικαλύμματα, και το πρόσωπό του ήταν περιτυλιγμένο με ένα πανί. Ο Ιησούς τούς είπε: "Λύστε τον και αφήστε τον να περπατήσει"». (Ιωάννης 11:25, 26, 38-44) «Ενώ μιλούσε ακόμη, ήρθαν μερικοί από το σπίτι του αρχισυνάγωγου και είπαν: "Η κόρη σου πέθανε! Γιατί να ενοχλείς πια τον δάσκαλο;" Αλλά ο Ιησούς, που άκουσε τα λόγια που λέγονταν, είπε στον αρχισυνάγωγο: "Μη φοβάσαι, μόνο να ασκείς πίστη". Και δεν άφησε κανέναν να έρθει μαζί του εκτός από τον Πέτρο και τον Ιάκωβο και τον Ιωάννη, τον αδελφό του Ιακώβου. Ήρθαν, λοιπόν, στο σπίτι του αρχισυνάγωγου, και είδε να γίνεται θόρυβος και ανθρώπους να κλαίνε και να βγάζουν πολλές γοερές κραυγές και, αφού μπήκε μέσα, τους είπε: "Γιατί θορυβείτε και κλαίτε; Το παιδάκι δεν πέθανε αλλά κοιμάται". Τότε άρχισαν να γελούν μαζί του με καταφρόνηση. Εκείνος όμως, αφού τους έβγαλε όλους έξω, πήρε τον πατέρα και τη μητέρα του μικρού παιδιού, και εκείνους που ήταν μαζί του, και μπήκε εκεί που ήταν το παιδάκι. Και πιάνοντας το χέρι του μικρού παιδιού, της είπε: "Ταλιθά κούμι", το οποίο όταν μεταφράζεται σημαίνει: "Κορίτσι, σου λέω: Σήκω!" Και ευθύς το κορίτσι σηκώθηκε και άρχισε να περπατάει, γιατί ήταν δώδεκα χρονών. Και αμέσως αυτοί κυριεύτηκαν από χαρά και μεγάλη έκσταση». (Μάρκος 5:35-42) Ο θάνατος που οφείλεται στην αδαμιαία αμαρτία θα πάψει να υπάρχει —τότε θα έχει εφαρμοστεί πλήρως η αξία της θυσίας της ανθρώπινης ζωής του Ιησού Χριστού.«Ως τελευταίος εχθρός, θα εκμηδενιστεί ο θάνατος». (1 Κορινθίους 15:26) «Θα καταπιεί τον θάνατο για πάντα, και ο Υπέρτατος Κύριος Ιεχωβά θα εξαλείψει οπωσδήποτε τα δάκρυα από όλα τα πρόσωπα. Και το όνειδος του λαού του θα το αφαιρέσει από όλη τη γη, γιατί ο ίδιος ο Ιεχωβά το είπε αυτό». (Ησαΐας 25:8) «Θα εξαλείψει κάθε δάκρυ από τα μάτια τους, και ο θάνατος δεν θα υπάρχει πια, ούτε πένθος ούτε κραυγή ούτε πόνος δεν θα υπάρχουν πια. Τα παλιά έχουν παρέλθει». (Αποκάλυψη 21:4)

Ουράνιος προορισμός

Στον ουρανό, δηλαδή στο πνευματικό βασίλειο ενώπιον του Θεού, πρόκειται να ζήσει μόνο ένα «μικρό ποίμνιο» 144.000 πιστών Χριστιανών.«Μη φοβάσαι, μικρό ποίμνιο, επειδή ο Πατέρας σας έχει επιδοκιμάσει το να σας δώσει τη βασιλεία». (Λουκάς 12:32) «Και είδα το Αρνί να στέκεται πάνω στο Όρος Σιών, και μαζί του εκατόν σαράντα τέσσερις χιλιάδες που είχαν το όνομά του και το όνομα του Πατέρα του γραμμένα στα μέτωπά τους. Και αυτοί ψάλλουν σαν έναν νέο ύμνο μπροστά στον θρόνο και μπροστά στα τέσσερα ζωντανά πλάσματα και στους πρεσβυτέρους· και κανείς δεν μπορούσε να μάθει αυτόν τον ύμνο παρά μόνο οι εκατόν σαράντα τέσσερις χιλιάδες, οι οποίοι έχουν αγοραστεί από τη γη». (Αποκάλυψη 14:1, 3) Πρόκειται για εκείνους που "αναγεννιούνται" ως πνευματικοί γιοι του Θεού.«Απαντώντας ο Ιησούς τού είπε: "Αληθινά, αληθινά σου λέω: Αν κάποιος δεν αναγεννηθεί, δεν μπορεί να δει τη βασιλεία του Θεού"». (Ιωάννης 3:3) «Ευλογημένος να είναι ο Θεός και Πατέρας του Κυρίου μας Ιησού Χριστού, γιατί σύμφωνα με το μεγάλο του έλεος μας έδωσε μια νέα γέννηση σε μια ζωντανή ελπίδα μέσω της ανάστασης του Ιησού Χριστού από τους νεκρούς, σε μια άφθαρτη και αμόλυντη και αμάραντη κληρονομιά. Αυτή είναι φυλαγμένη στους ουρανούς για εσάς». (1 Πέτρου 1:3, 4) Ο Θεός διαλέγει τα μέλη αυτής της μικρής ομάδας από όλους τους λαούς και τα έθνη για να βασιλέψουν με τον Χριστό στη Βασιλεία.«Και ψάλλουν έναν νέο ύμνο, λέγοντας: "Άξιος είσαι να πάρεις τον ρόλο και να ανοίξεις τις σφραγίδες του, επειδή σφάχτηκες και με το αίμα σου αγόρασες άτομα για τον Θεό από κάθε φυλή και γλώσσα και λαό και έθνος, και τους έκανες να είναι βασιλεία και ιερείς στον Θεό μας, και αυτοί θα κυβερνήσουν τη γη ως βασιλιάδες". Ευτυχισμένος και άγιος είναι όποιος έχει μέρος στην πρώτη ανάσταση· πάνω σε αυτούς ο δεύτερος θάνατος δεν έχει εξουσία, αλλά θα είναι ιερείς του Θεού και του Χριστού και θα βασιλέψουν μαζί του τα χίλια χρόνια». (Αποκάλυψη 5:9, 10· 20:6)

Αιώνια ζωή στη γη

Το σύνολο της ανθρωπότητας που θα έχει την επιδοκιμασία του Θεού πρόκειται να ζήσει για πάντα στη γη.«Οι δίκαιοι θα γίνουν κάτοχοι της γης και θα κατοικούν για πάντα σε αυτήν». (Ψαλμός 37:29) «Ευτυχισμένοι είναι οι πράοι, επειδή αυτοί θα κληρονομήσουν τη γη». (Ματθαίος 5:5) «Νέους ουρανούς και νέα γη προσμένουμε σύμφωνα με την υπόσχεσή του, και σε αυτά δικαιοσύνη θα κατοικεί». (2 Πέτρου 3:13) Ο πλανήτης γη δεν θα καταστραφεί ποτέ ούτε θα μείνει έρημος από κατοίκους.«Αυτός θεμελίωσε τη γη πάνω στους σταθερούς της τόπους· δεν θα κλονιστεί στον αιώνα, και μάλιστα για πάντα». (Ψαλμός 104:5) «Αυτό είπε ο Ιεχωβά, ο Δημιουργός των ουρανών, Αυτός ο αληθινός Θεός, ο Πλάστης της γης και ο Κατασκευαστής της, Αυτός που τη στερέωσε, που δεν τη δημιούργησε μάταια, αλλά την έπλασε για να κατοικείται: "Εγώ είμαι ο Ιεχωβά και δεν υπάρχει άλλος"». (Ησαΐας 45:18) Όπως ήταν ο αρχικός σκοπός του Θεού, όλη η γη θα γίνει παράδεισος, ένας παγγήινος κήπος εξαίσιας ομορφιάς.«Και άρχισε ο Θεός να δημιουργεί τον άνθρωπο κατά την εικόνα του· κατά την εικόνα του Θεού τον δημιούργησε· αρσενικό και θηλυκό τούς δημιούργησε. Επιπλέον, τους ευλόγησε ο Θεός και τους είπε ο Θεός: "Να είστε καρποφόροι και να πληθυνθείτε και να γεμίσετε τη γη και να την καθυποτάξετε και να έχετε σε υποταγή τα ψάρια της θάλασσας και τα πετούμενα πλάσματα των ουρανών και κάθε ζωντανό πλάσμα που κινείται πάνω στη γη". Επιπλέον, ο Ιεχωβά Θεός φύτεψε έναν κήπο στην Εδέμ, προς τα ανατολικά, και έβαλε εκεί τον άνθρωπο που είχε πλάσει. Και ο Ιεχωβά Θεός έκανε να βλαστήσει από το έδαφος κάθε δέντρο επιθυμητό στην όραση και καλό για τροφή, καθώς και το δέντρο της ζωής στη μέση του κήπου και το δέντρο της γνώσης του καλού και του κακού». (Γένεση 1:27, 28· 2:8, 9) «Και άρχισε να λέει: "Ιησού, θυμήσου με όταν έρθεις στη βασιλεία σου". Και αυτός του είπε: "Αληθινά σου λέω σήμερα, θα είσαι μαζί μου στον Παράδεισο"». (Λουκάς 23:42, 43) Θα υπάρχουν κατάλληλες κατοικίες και άφθονη τροφή που θα απολαμβάνουν όλοι οι άνθρωποι.«Και θα χτίσουν σπίτια και θα κατοικήσουν· θα φυτέψουν αμπέλια και θα φάνε τον καρπό τους. Δεν θα χτίζουν αυτοί και άλλος να κατοικεί· δεν θα φυτεύουν αυτοί και άλλος να τρώει. Διότι σαν τις ημέρες του δέντρου θα είναι οι ημέρες του λαού μου· και το έργο των χεριών τους οι εκλεγμένοι μου θα το χρησιμοποιούν στο πλήρες. Δεν θα μοχθούν μάταια ούτε θα γεννούν για αναστάτωση· επειδή είναι το σπέρμα που αποτελείται από τους ευλογημένους του Ιεχωβά, και οι απόγονοί τους μαζί τους». (Ησαΐας 65:21-23) «Θα υπάρχει πληθώρα σιτηρών στη γη· στην κορυφή των βουνών θα υπάρχει υπεραφθονία. Ο καρπός του θα είναι όπως στον Λίβανο, και όσοι είναι από την πόλη θα ανθίσουν σαν τη βλάστηση της γης». (Ψαλμός 72:16) Οι αρρώστιες, όλων των ειδών οι αναπηρίες και ο ίδιος ο θάνατος θα ανήκουν στο παρελθόν.«Τότε άκουσα μια δυνατή φωνή από τον θρόνο να λέει: "Δείτε! Η σκηνή του Θεού είναι με τους ανθρώπους, και αυτός θα κατοικεί μαζί τους, και αυτοί θα είναι λαοί του. Και ο ίδιος ο Θεός θα είναι μαζί τους. Και θα εξαλείψει κάθε δάκρυ από τα μάτια τους, και ο θάνατος δεν θα υπάρχει πια, ούτε πένθος ούτε κραυγή ούτε πόνος δεν θα υπάρχουν πια. Τα παλιά έχουν παρέλθει"». (Αποκάλυψη 21:3, 4) «Εκείνον τον καιρό τα μάτια των τυφλών θα ανοιχτούν και τα αφτιά των κουφών θα πάψουν να είναι κλειστά. Εκείνον τον καιρό ο κουτσός θα σκαρφαλώνει σαν το ελάφι και η γλώσσα του άλαλου θα βγάζει κραυγές ευφροσύνης. Διότι στην έρημο θα αναβλύσουν νερά, και χείμαρροι στην έρημη πεδιάδα». (Ησαΐας 35:5, 6)

Κοσμικές εξουσίες

Οι Χριστιανοί οφείλουν να αποδίδουν κατάλληλο σεβασμό στις κοσμικές εξουσίες.«Κάθε ψυχή ας υποτάσσεται στις ανώτερες εξουσίες, γιατί δεν υπάρχει εξουσία παρά μόνο από τον Θεό· οι υπάρχουσες εξουσίες βρίσκονται τοποθετημένες στις σχετικές τους θέσεις από τον Θεό. Συνεπώς, αυτός που εναντιώνεται στην εξουσία έχει ταχθεί εναντίον της διευθέτησης του Θεού· εκείνοι που έχουν ταχθεί εναντίον της θα λάβουν για τον εαυτό τους κρίση. Διότι εκείνοι που κυβερνούν είναι αντικείμενο φόβου, όχι για την καλή πράξη, αλλά για την κακή. Θέλεις, λοιπόν, να μη φοβάσαι την εξουσία; Κάνε το καλό και θα έχεις έπαινο από αυτήν· διότι είναι διάκονος του Θεού σε εσένα για το καλό σου. Αλλά αν κάνεις το κακό, να φοβάσαι: διότι δεν φοράει άσκοπα το σπαθί· διότι είναι διάκονος του Θεού, εκδικητής για να εκδηλώσει οργή σε εκείνον που πράττει το κακό. Υπάρχει, λοιπόν, επιτακτική ανάγκη να υποτάσσεστε, όχι μόνο λόγω αυτής της οργής, αλλά και λόγω της συνείδησής σας. Διότι γι’ αυτό πληρώνετε και φόρους· διότι αυτοί είναι δημόσιοι υπηρέτες του Θεού, που υπηρετούν διαρκώς γι’ αυτόν τον σκοπό. Να αποδίδετε σε όλους αυτά που τους οφείλονται, σε εκείνον που ζητάει τον φόρο, τον φόρο· σε εκείνον που ζητάει τα τέλη, τα τέλη· σε εκείνον που ζητάει τον φόβο, τον φόβο· σε εκείνον που ζητάει την τιμή, την τιμή». (Ρωμαίους 13:1-7) «Να τους υπενθυμίζεις να υποτάσσονται και να πειθαρχούν σε κυβερνήσεις και εξουσίες, να είναι έτοιμοι για κάθε καλό έργο,να μην κακολογούν κανέναν, να μην είναι εριστικοί, να είναι λογικοί, δείχνοντας κάθε πραότητα προς όλους τους ανθρώπους». (Τίτο 3:1, 2) Δεν συμμετέχουν σε στασιασμό κατά της κυβερνητικής εξουσίας.«Γιε μου, να φοβάσαι τον Ιεχωβά και τον βασιλιά. Με εκείνους που θέλουν να έρθει αλλαγή μην έχεις ανάμειξη. Διότι η συμφορά τους θα συμβεί τόσο ξαφνικά ώστε ποιος θα αντιληφθεί την εξάλειψη εκείνων που θέλουν να έρθει αλλαγή». (Παροιμίες 24:21, 22) «Κάθε ψυχή ας υποτάσσεται στις ανώτερες εξουσίες, γιατί δεν υπάρχει εξουσία παρά μόνο από τον Θεό· οι υπάρχουσες εξουσίες βρίσκονται τοποθετημένες στις σχετικές τους θέσεις από τον Θεό». (Ρωμαίους 13:1) Είναι πρόθυμοι να υπακούν σε όλους τους νόμους οι οποίοι δεν έρχονται σε αντίθεση με τον νόμο του Θεού, καθώς σε πρώτη θέση έρχεται η υπακοή στον Θεό.«Απαντώντας ο Πέτρος και οι άλλοι απόστολοι είπαν: "Πρέπει να υπακούμε στον Θεό ως άρχοντα μάλλον παρά στους ανθρώπους"». (Πράξεις 5:29) Έχοντας ως υπόδειγμα τον Ιησού, παραμένουν ουδέτεροι ως προς τις πολιτικές υποθέσεις του κόσμου.«Τότε οι Φαρισαίοι έφυγαν και συνεννοήθηκαν να τον παγιδέψουν με τα λόγια του. Έστειλαν, λοιπόν, σε αυτόν τους μαθητές τους, μαζί με οπαδούς της παράταξης του Ηρώδη, λέγοντας: "Δάσκαλε, ξέρουμε ότι είσαι φιλαλήθης και διδάσκεις την οδό του Θεού με αλήθεια και δεν σε νοιάζει για κανέναν, επειδή δεν κοιτάζεις την εξωτερική εμφάνιση των ανθρώπων. Πες μας λοιπόν: Τι νομίζεις; Είναι νόμιμο να πληρώνει κανείς κεφαλικό φόρο στον Καίσαρα ή όχι;" Αλλά ο Ιησούς, γνωρίζοντας την πονηρία τους, είπε: "Γιατί με υποβάλλετε σε δοκιμή, υποκριτές; Δείξτε μου το νόμισμα του κεφαλικού φόρου". Εκείνοι του έφεραν ένα δηνάριο. Και τους είπε: "Τίνος εικόνα και επιγραφή είναι αυτή;" Εκείνοι είπαν: "Του Καίσαρα". Τότε τους είπε: "Αποδώστε, λοιπόν, αυτά που είναι του Καίσαρα στον Καίσαρα, αλλά αυτά που είναι του Θεού στον Θεό"». (Ματθαίος 22:15-21) «Ο Ιησούς, λοιπόν, γνωρίζοντας ότι επρόκειτο να έρθουν και να τον αρπάξουν για να τον κάνουν βασιλιά, αποσύρθηκε ξανά στο βουνό ολομόναχος». (Ιωάννης 6:15)

Σεβασμός για τη ζωή και ηθική

Οι Χριστιανοί πρέπει να συμμορφώνονται με τους Γραφικούς κανόνες που αφορούν το αίμα καθώς και τη σεξουαλική ηθική.«Διότι το άγιο πνεύμα και εμείς θεωρήσαμε καλό να μη σας προσθέσουμε παραπάνω βάρος, εκτός από αυτά τα αναγκαία: να απέχετε από πράγματα θυσιασμένα σε είδωλα και από αίμα και από πνιχτά και από πορνεία. Αν φυλάγεστε προσεκτικά από αυτά, θα ευημερείτε. Υγιαίνετε!». (Πράξεις 15:28, 29) Η εισαγωγή αίματος στο σώμα μέσω του στόματος ή μέσω των φλεβών παραβιάζει τον νόμο του Θεού.«Κάθε κινούμενο ζώο που είναι ζωντανό μπορεί να χρησιμεύει ως τροφή για εσάς. Όπως έκανα και με τη χλωρή βλάστηση, σας τα δίνω όλα. Αλλά κρέας με την ψυχή του—το αίμα του—δεν πρέπει να φάτε. Και, εκτός από αυτό, το αίμα σας των ψυχών σας θα ζητήσω πίσω. Από το χέρι κάθε ζωντανού πλάσματος θα το ζητήσω πίσω· και από χέρι ανθρώπου, από το χέρι καθενός που είναι αδελφός του, θα ζητήσω πίσω την ψυχή του ανθρώπου. Όποιος χύσει αίμα ανθρώπου, από άνθρωπο θα χυθεί το αίμα του, γιατί κατά την εικόνα του Θεού έκανε εκείνος τον άνθρωπο». (Γένεση 9:3-6) «Επομένως, η απόφασή μου είναι να μην αναστατώνουμε εκείνους από τα έθνη οι οποίοι στρέφονται στον Θεό, αλλά να τους γράψουμε να απέχουν από πράγματα μιασμένα από είδωλα, και από πορνεία και από πνιχτό και από αίμα». (Πράξεις 15:19, 20) Οι Χριστιανοί οφείλουν να είναι ηθικά καθαροί και κατά συνέπεια η πορνεία, η μοιχεία και η ομοφυλοφιλία δεν πρέπει να έχουν καμιά θέση στη ζωή τους, ενώ το ίδιο ισχύει για τη μέθη και τη χρήση ναρκωτικών.«Τι! Δεν γνωρίζετε ότι άδικοι άνθρωποι δεν θα κληρονομήσουν τη βασιλεία του Θεού; Μην παροδηγείστε. Ούτε πόρνοι ούτε ειδωλολάτρες ούτε μοιχοί ούτε άντρες που χρησιμοποιούνται για αφύσικους σκοπούς ούτε άντρες που πλαγιάζουν με άντρες ούτε κλέφτες ούτε άπληστοι ούτε μέθυσοι ούτε υβριστές ούτε άρπαγες θα κληρονομήσουν τη βασιλεία του Θεού. Και όμως, τέτοιοι ήσασταν μερικοί. Αλλά καθαριστήκατε, αλλά αγιαστήκατε, αλλά ανακηρυχτήκατε δίκαιοι στο όνομα του Κυρίου μας Ιησού Χριστού και με το πνεύμα του Θεού μας». (1 Κορινθίους 6:9‐11) «Εφόσον, λοιπόν, έχουμε αυτές τις υποσχέσεις, αγαπητοί, ας καθαρίσουμε τον εαυτό μας από κάθε μόλυσμα σάρκας και πνεύματος, τελειοποιώντας αγιότητα με φόβο Θεού». (2 Κορινθίους 7:1)

Εντιμότητα

Η προσωπική εντιμότητα και πιστότητα στην εκπλήρωση των γαμήλιων και των οικογενειακών ευθυνών είναι πρώτιστα ζητήματα για τους Χριστιανούς.«Ασφαλώς, αν κάποιος δεν προμηθεύει για τους δικούς του, και ειδικά για εκείνους που είναι μέλη του σπιτικού του, έχει απαρνηθεί την πίστη και είναι χειρότερος από έναν άπιστο». (1 Τιμόθεο 5:8) «Εσείς, γυναίκες, να υποτάσσεστε στους συζύγους σας, όπως αρμόζει σε σχέση με τον Κύριο. Εσείς, σύζυγοι, να αγαπάτε τις γυναίκες σας και να μη θυμώνετε πικρά με αυτές. Εσείς, παιδιά, να είστε υπάκουα στους γονείς σας στο καθετί, γιατί αυτό είναι ευάρεστο σε σχέση με τον Κύριο. Εσείς, πατέρες, μην εξοργίζετε τα παιδιά σας, για να μην αποκαρδιώνονται». (Κολοσσαείς 3:18-21) «Ο γάμος ας είναι άξιος τιμής μεταξύ όλων, και το συζυγικό κρεβάτι ας είναι αμόλυντο, γιατί ο Θεός θα κρίνει τους πόρνους και τους μοιχούς». (Εβραίους 13:4) Η λεκτική ανειλικρίνεια, η επαγγελματική ανεντιμότητα και η υποκριτική συμπεριφορά δεν συμβιβάζονται με την ιδιότητα του Χριστιανού.«Έξι πράγματα μισεί ο Ιεχωβά· εφτά μάλιστα είναι απεχθή στην ψυχή του: επηρμένα μάτια, ψεύτικη γλώσσα και χέρια που χύνουν αθώο αίμα, καρδιά που μηχανεύεται βλαβερά σχέδια, πόδια που βιάζονται να τρέξουν στο κακό, ψευδομάρτυρα που ξεστομίζει ψέματα και οποιονδήποτε σπέρνει φιλονικίες ανάμεσα σε αδελφούς». (Παροιμίες 6:16-19) «Γι’ αυτό, τώρα που έχετε αποβάλει το ψεύδος, να λέτε την αλήθεια ο καθένας με τον πλησίον του, επειδή είμαστε μέλη που ανήκουν το ένα στο άλλο». (Εφεσίους 4:25) «Όταν προσεύχεστε, δεν πρέπει να είστε όπως οι υποκριτές· επειδή τους αρέσει να προσεύχονται καθώς στέκονται στις συναγωγές και στις γωνιές των πλατιών δρόμων για να τους βλέπουν οι άνθρωποι. Αληθινά σας λέω: Αυτοί έχουν την ανταμοιβή τους στο πλήρες». (Ματθαίος 6:5) «Δεν κάθησα με ανθρώπους αναλήθειας, και ανάμεσα στα άτομα που κρύβουν αυτό που είναι δεν πηγαίνω». (Ψαλμός 26:4)

Λατρεία αποδεκτή από τον Θεό

Η αποδεκτή λατρεία προς τον Θεό απαιτεί να αγαπούμε Εκείνον περισσότερο από όλους τους άλλους.«Απαντώντας εκείνος είπε: ""Πρέπει να αγαπάς τον Ιεχωβά τον Θεό σου με όλη σου την καρδιά και με όλη σου την ψυχή και με όλη σου τη δύναμη και με όλη σου τη διάνοια" και "τον πλησίον σου όπως τον εαυτό σου""». (Λουκάς 10:27) «Δεν πρέπει να τα προσκυνήσεις [τα ομοιώματα πλασμάτων] ούτε να οδηγηθείς στο να τα υπηρετήσεις, επειδή εγώ, ο Ιεχωβά ο Θεός σου, είμαι Θεός που απαιτώ αποκλειστική αφοσίωση και επιφέρω τιμωρία για το σφάλμα των πατέρων στους γιους και στην τρίτη και στην τέταρτη γενιά εκείνων που με μισούν». (Δευτερονόμιο 5:9) Το να εκτελεί το θέλημα του Ιεχωβά, το οποίο περιλαμβάνει την απόδοση τιμής στο όνομά Του, είναι το πιο σημαντικό πράγμα στη ζωή του Χριστιανού.«Ο Ιησούς τούς είπε: "Η τροφή μου είναι να κάνω το θέλημα εκείνου που με έστειλε και να τελειώσω το έργο του"». (Ιωάννης 4:34) «Οτιδήποτε κάνετε, να εργάζεστε σε αυτό ολόψυχα όπως για τον Ιεχωβά, και όχι για ανθρώπους». (Κολοσσαείς 3:23) «Να διατηρείτε καλή τη διαγωγή σας ανάμεσα στα έθνη, ώστε, σε ό,τι μιλούν εναντίον σας σαν να είστε κακοποιοί, να δοξάσουν τον Θεό, ως αποτέλεσμα των καλών σας έργων των οποίων είναι αυτόπτες μάρτυρες, την ημέρα που αυτός θα κάνει την επιθεώρησή του». (1 Πέτρου 2:12) Μολονότι οι Χριστιανοί κάνουν το καλό σε όλους τους ανθρώπους, όσο τους είναι δυνατόν, αναγνωρίζουν ότι έχουν ιδιαίτερη υποχρέωση προς τα υπόλοιπα μέλη της εκκλησίας.«Άρα λοιπόν, ενόσω έχουμε καιρό ευνοϊκό για αυτό, ας εργαζόμαστε το καλό προς όλους αλλά κυρίως προς εκείνους με τους οποίους είμαστε συγγενείς στην πίστη». (Γαλάτες 6:10) «Από αυτό έχουμε γνωρίσει την αγάπη, επειδή εκείνος παρέδωσε την ψυχή του για εμάς· και εμείς έχουμε την υποχρέωση να παραδώσουμε τις ψυχές μας για τους αδελφούς μας. Αλλά όποιος έχει τα μέσα αυτού του κόσμου για τη συντήρηση της ζωής και βλέπει τον αδελφό του να έχει ανάγκη και εντούτοις του κλείνει την πόρτα της τρυφερής του συμπόνιας, πώς παραμένει σε αυτόν η αγάπη του Θεού; Παιδάκια μου, ας αγαπάμε, όχι με λόγια ούτε με τη γλώσσα, αλλά με έργα και αλήθεια». (1 Ιωάννη 3:16-18) Η αγάπη για τον Θεό σημαίνει για τους Χριστιανούς, όχι μόνο υπακοή στην εντολή Του να αγαπούν τον πλησίον τους, αλλά και να μην αγαπούν τον ανήθικο και υλιστικό τρόπο ζωής που είναι κοινός στον κόσμο. Οι Χριστιανοί δεν αποτελούν μέρος του κόσμου και έτσι απέχουν από τη συμμετοχή σε δραστηριότητες που φανερώνουν το πνεύμα του.«Μην οφείλετε σε κανέναν τίποτα απολύτως, παρά μόνο το να αγαπάτε ο ένας τον άλλον· διότι αυτός που αγαπάει τον συνάνθρωπό του έχει εκπληρώσει τον νόμο. Διότι ο νομικός κώδικας, "Δεν πρέπει να μοιχεύσεις, Δεν πρέπει να διαπράξεις φόνο, Δεν πρέπει να κλέψεις, Δεν πρέπει να έχεις πλεονεξία", και οποιαδήποτε άλλη εντολή υπάρχει, συνοψίζεται σε αυτόν τον λόγο, δηλαδή στο "Πρέπει να αγαπάς τον πλησίον σου όπως τον εαυτό σου"». (Ρωμαίους 13:8, 9) «Μην αγαπάτε ούτε τον κόσμο ούτε τα πράγματα που είναι μέσα στον κόσμο. Αν κανείς αγαπάει τον κόσμο, η αγάπη του Πατέρα δεν είναι σε αυτόν· επειδή το καθετί στον κόσμο — η επιθυμία της σάρκας και η επιθυμία των ματιών και η αλαζονική επίδειξη των μέσων διαβίωσης κάποιου — δεν προέρχεται από τον Πατέρα αλλά προέρχεται από τον κόσμο. Και ο κόσμος παρέρχεται καθώς και η επιθυμία του, αλλά αυτός που κάνει το θέλημα του Θεού παραμένει για πάντα». (1 Ιωάννη 2:15-17) «Αν ήσασταν μέρος του κόσμου, ο κόσμος θα έτρεφε συμπάθεια για αυτό που είναι δικό του. Επειδή, λοιπόν, δεν είστε μέρος του κόσμου, αλλά εγώ σας έχω εκλέξει και ξεχωρίσει από τον κόσμο, γι’ αυτό σας μισεί ο κόσμος». (Ιωάννης 15:19) «Δεν γνωρίζετε ότι η φιλία με τον κόσμο είναι έχθρα με τον Θεό; Όποιος, λοιπόν, θέλει να είναι φίλος του κόσμου καθιστά τον εαυτό του εχθρό του Θεού». (Ιακώβου 4:4)

Παραπομπές

Βλέπε επίσης
 Μάρτυρες του Ιεχωβά
 Εκδόσεις των Μαρτύρων του Ιεχωβά
 Πρακτικές των Μαρτύρων του Ιεχωβά

Πηγές
 Οι Μάρτυρες του Ιεχωβά—Διαγγελείς της Βασιλείας του Θεού, 1993, Βιβλική και Φυλλαδική Εταιρία Σκοπιά.
 The Brill Dictionary of Religion, 2006, Brill Publications, Τόμ. 2.

Εξωτερικές πηγές
 Επίσημος ιστότοπος των Μαρτύρων του Ιεχωβά: «Μάρτυρες του Ιεχωβά—Ποιοι Είναι; Τι Πιστεύουν;»

Πεποιθησεις